แมนยู บริษัทแสนล้าน
สโมสร แมนยู เป็นสโมสรฟุตบอลที่มีมูลค่าสูงที่สุดในโลก การจัดอันดับของนิตยสาร Forbes สโมสรที่มูลค่าสูงที่สุด 5 อันดับแรก มีดังนี้ 1. สโมสร Manchester United มีมูลค่า 122,693 ล้านบาท 2. สโมสร Barcelona มีมูลค่า 121,031 ล้านบาท 3. สโมสร Real Madrid มีมูลค่า 119,036 ล้านบาท
22 ส.ค. 2560

สโมสร แมนยู เป็นสโมสรฟุตบอลที่มีมูลค่าสูงที่สุดในโลก
การจัดอันดับของนิตยสาร Forbes สโมสรที่มูลค่าสูงที่สุด 5 อันดับแรก มีดังนี้
1. สโมสร Manchester United มีมูลค่า 122,693 ล้านบาท
2. สโมสร Barcelona มีมูลค่า 121,031 ล้านบาท
3. สโมสร Real Madrid มีมูลค่า 119,036 ล้านบาท
4. สโมสร Bayern Munich มีมูลค่า 90,108 ล้านบาท
5. สโมสร Manchester City มีมูลค่า 69,160 ล้านบาท
เมื่อเปรียบเทียบกับสโมสรคู่แข่งร่วมเมืองอย่าง Manchester City ใน Premier League ด้วยกันแล้ว แมนยูมีมูลค่าสโมสรมากกว่าถึง 53,533 ล้านบาท ส่วนสโมสรอื่นๆ เช่น Chelsea Arsenal Liverpool ไม่ต้องพูดถึง ยังห่างชั้นกันมาก
ผู้ถือหุ้นรายใหญ่ของแมนยูมีใครบ้าง?
บริษัท Baron Capital Group 37.70%
บริษัท Red Football LLC ของตระกูลเกลเซอร์ 20.03%
บริษัท Lansdowne Partners 12.35%
บริษัท Jupiter Asset Management 7.01%
เราสามารถซื้อหุ้นของแมนยูได้ไหม?
ถ้าเราอยากจะร่วมเป็นเจ้าของ Manchester United เราซื้อหุ้นได้ที่ตลาดหลักทรัพย์นิวยอร์ก (NYSE) มีตัวย่อว่า “MANU” โดยเทรดกันอยู่ที่ราคา $16.5 หรือ 544 บาท ต่อหุ้น
แล้วรายได้หลักๆของแมนยูมาจากไหนบ้าง?
ในปี 2016 ที่ผ่านมา แมนยูมีรายได้เข้าสโมสรสูงถึง 22,012 ล้านบาท แบ่งเป็น
1. รายได้จากสปอนเซอร์บนเสื้อแข่งและโฆษณา 6,850 ล้านบาท
2. รายได้จากการขายลิขสิทธิ์ถ่ายทอดสด 6,018 ล้านบาท
3. รายได้จากการขายตั๋วชมเกมส์ฟุตบอล 4,555 ล้านบาท
4. รายได้จากการขายเสื้อและของที่ระลึก 4,156 ล้านบาท
5. รายได้จากแอพในมือถือและโซเชียลมีเดีย 432 ล้านบาท
ค่าใช้จ่ายที่แมนยูต้องจ่ายในปีที่ผ่านมาแบ่งเป็น
1. ค่าใช้จ่ายในการจ้างผู้จัดการทีม โค้ช สตาฟ นักเตะ และทีมงานอื่นๆ 9,942 ล้านบาท
2. ค่าใช้จ่ายในการดำเนินงาน เช่น ค่าดูแลสนาม ค่าจัดการแข่งฟุตบอล ค่าเช่าร้านขายสินค้า 3,924 ล้านบาท
3. ค่าต่อสัญญา ค่ายืมตัวนักเตะ ค่าเซ็นสัญญานักเตะใหม่ (Amortization Expenses) 3,757 ล้านบาท (และในอนาคตคาดว่าจะต้องจ่ายอีก 4,722 ล้านบาท ในรอบบัญชีหน้าจากการซื้อตัวนักเตะใหม่)
4. ค่าใช้จ่ายอื่นๆ เช่น ค่าที่ปรึกษา นายหน้าค่าตัวนักเตะ 632 ล้านบาท
5. ค่าเสื่อมราคาของทรัพย์สินพวกที่ดิน สนามซ้อม อุปกรณ์กีฬา (Depreciation Expenses) 432 ล้านบาท
โดยเมื่อนำรายได้มาหักค่าใช้จ่ายทั้งหมด 18,687 ล้านบาท แมนยูจะมีกำไรก่อนหักภาษีสูงถึง 3,325 ล้านบาท
จึงไม่น่าแปลกใจเลยในฤดูกาลที่แล้ว โชเซ่ มูรินโญ่ ถึงได้ซื้อ พอล ป็อกบา จากสโมสรยูเวนตุส ด้วยค่าตัวที่เป็นสถิติโลก สูงถึง 89 ล้านปอนด์ หรือประมาณ 3,816 ล้านบาท รวมถึงคนอื่นๆอย่าง เอริก ไบยี่ ค่าตัว 30 ล้านปอนด์ หรือประมาณ 1,286 ล้านบาท
แต่ที่น่าสนใจคือ ตอนนี้แมนยูมีหนี้สินสูงถึง 42,461 ล้านบาทเช่นกัน ซึ่งหมายความว่าที่ผ่านมาสโมสรก็ก่อหนี้ขึ้นมามาก
แต่อย่างไรก็ตามสถิติของป็อกบานี้ ได้ถูกทำลายด้วยการย้ายทีมของเนย์มาร์ จูเนียร์ จากทีมบาร์เซโลนา ไปยังสโมสรปารีส แซงต์ แชร์กแมง ในฤดูกาลนี้ ด้วยสถิติโลกใหม่สูงถึง 198 ล้านปอนด์ หรือประมาณ 8,489 ล้านบาท
ถามว่าตอนนี้แมนยูซื้อนักเตะแพงแบบ เนย์มาร์ ได้ไหม?
ถ้าคำนวณแล้ว ค่าตัวแบบเนย์มาร์ แมนยูต้องยอมแลกกับกำไรทั้งหมดที่ทำได้ถึง 3 ปีรวมกัน..
ก็คงขึ้นอยู่กับว่าผู้บริหารจะใจถึงหรือไม่..